किराना व गिफ्ट आयटम की दुकानों में लगी आग
थाटीपुर स्थित मयूर मार्केट में स्थित किराना और गिफ्ट आयटम की दो दुकानों में सोमवार सुबह अचानक आग भड़क गई। आग से दुकानों में रखा पूरा सामान खाक हो गया। सूचना मिलते ही फायर ब्रिगेड का अमला मौके पर पहुंचा और एक-एक कर पांच गाड़ी पानी फेंककर आग पर काबू पाया। आग लगने का कारण फिलहाल शॉर्ट सर्किट माना जा रहा है। दोनों दुकानें एक ही परिवार की हैं। दुकानदारों के मुताबिक आग से 15 लाख रुपए का नुकसान हुआ है। फायर ब्रिगेड से मिली जानकारी के अनुसार नाथूराम शिवहरे और परशुराम शिवहरे की मयूर मार्केट में दुकानें हैं। ऊपर ही पहली मंजिल पर दोनों परिवार रहते हैं। सुबह करीब साढ़े पांच बजे दुकानों से धुआं उठता देख परिजन नीचे आए और फायर अमले को फोन किया। 15 मिनट में फायर ब्रिगेड मौके पर पहुंच गई और आग बुझाने का काम शुरू किया। दुकानों के नीचे तलघर था जिसमें दोने-पत्तल रखे हुए थे। अगर फायर ब्रिगेड टाइम पर न पहुंचती तो हादसा बड़ा हो सकता था। ऊपर पहली मंजिल पर रहने वाले परिवार भी खतरे में आ सकते थे लेकिन आग पहले ही बुझा दी गई।
थाटीपुर स्थित मयूर मार्केट में लगी आग से जला सामान। फोटो: भास्कर
hin_Deva hin_Deva bho_Deva